Diari Oficial de la Generalitat Valenciana


Sumari del DOGV 4040, del 11-07-2001 (2001/6513)

ORDRE de 27 de juny de 2001 de la Conselleria d'Economia, Hisenda i Ocupació, per la qual s'estableix un programa d'ajudes als treballadors i treballadores residents a la Comunitat Valenciana inclosos en els sistemes especials de fruites i hortalisses i conserves vegetals del Règim General de la Seguretat Social, per a l'any 2001.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4040

Data del DOGV
:   11-07-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/6513


Data del document
:   27-06-2001

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * seguretat social
    * llegum
    * ajuda a l'agricultura
    * suport econòmic
    * fruit
    * producte en conserva
    * indústria conservera

ORDRE de 27 de juny de 2001 de la Conselleria d'Economia, Hisenda i Ocupació, per la qual s'estableix un programa d'ajudes als treballadors i treballadores residents a la Comunitat Valenciana inclosos en els sistemes especials de fruites i hortalisses i conserves vegetals del Règim General de la Seguretat Social, per a l'any 2001. [2001/X6513]
  
La Llei de Pressupostos de la Generalitat Valenciana preveu entre els seus crèdits autoritzats una línia de subvenció destinada al programa d'ajudes en favor dels treballadors i treballadores compresos en els sistemes especials de fruites i hortalisses, l'antecedent normatiu dels quals, quant al Règim dels Convenis Especials de Cotització, està arreplegat en l'Ordre, del Ministeri de Treball i Seguretat Social (BOE de 12.02.1996), per la qual es regula la subscripció de convenis especials amb la Seguretat Social per part de treballadors de temporada compresos en els sistemes especials de fruites i hortalisses i conserves vegetals del Règim General de la Seguretat Social.
  
Sobre la base de la citada disposició ministerial i de les previsions de despesa de la Llei de Pressupostos per a l'exercici de 2001, aquesta ordre estableix el programa d'ajudes destinades a subvencionar el cost dels convenis especials que determinats treballadors i treballadores del sector reprenguen l'any 2001, o que en el cas de no tenir-lo subscrit l'any 2000, el subscriguen en 2001, centrant-se, igual que en l'exercici anterior, en aquells que per raons d'edat es troben més pròxims a l'edat ordinària de jubilació i la seua situació econòmica siga més precària i exigint d'altra banda un període mínim de 10 anys de cotització o el seu equivalent a efectes de la pensió de jubilació.
  
Atés que les competències en matèria de treball han sigut atribuïdes a la Conselleria d'Economia, Hisenda i Ocupació en virtut del Decret 7/2000, de 22 de maig, del president de la Generalitat Valenciana, i fent ús de les facultats atribuïdes per l'article 35 de la Llei 5/1983, de 30 de desembre, de Govern Valencià, i l'art. 47 de la Llei d'Hisenda Publica Valenciana,
  
ORDENE
  
Article 1. Objecte i àmbit
  
1. L'objecte d'aquesta ordre és establir un pla d'ajudes destinades als treballadors i treballadores compresos en els sistemes especials de fruites i hortalisses i conserves vegetals del Règim General de la Seguretat Social, en l'àmbit territorial de la Comunitat Valenciana, d'acord amb les consignacions pressupostàries que a l'efecte estableix la Llei de Pressupostos de la Generalitat Valenciana per a l'exercici 2001.
  
2. El règim d'ajudes serà d'aplicació tal com es determina en els següents articles.
  
Article 2. Accions susceptibles de suport
  
1. Les ajudes establides per aquesta ordre estan destinades a subvencionar els costos dels convenis especials de cotització que subscriguen o reprenguen els treballadors i les treballadores compresos en els sistemes especials de fruites i hortalisses i conserves vegetals del Règim General de la Seguretat Social.
  
2. L'import de les ajudes serà del 100% del cost del Conveni Especial de Cotització referit a les quotes del període comprés entre l'1 de gener i el 31 d'octubre de 2001.
  
3. La concessió de les ajudes es condiciona, en qualsevol cas, a la consignació pressupostària existent, i no podran concedir-se ajudes que excedisquen del citat límit. Quan s'exhaurisca la dotació pressupostada o aquesta siga insuficient per a l'atenció de noves sol·licituds, es publicarà en el Diari Oficial de la Generalitat Valenciana la desconvocatòria de les ajudes regulades en aquesta ordre, de conformitat amb el que preveu l'article 47.11.c) de la Llei d'Hisenda Publica Valenciana.
  
Article 3. Requisits dels beneficiaris
  
Les persones beneficiàries de les ajudes hauran d'acreditar els següents requisits:
  
1. Tenir subscrit el Conveni Especial de Cotització regulat en l'Ordre de 25 de gener de 1996, del Ministeri de Treball i Seguretat Social (BOE de 12.02.1996).
  
2. Acreditar en el moment de la subscripció o la represa del citat conveni especial almenys 10 anys de cotització o període equivalent, en qualsevol dels règims de la Seguretat Social amb còmput recíproc de quotes.
  
3. Tenir en el moment de la sol·licitud de les ajudes 60 o més anys d'edat.
  
4. No percebre rendes de qualsevol naturalesa o procedència que, en còmput anual i referides a la unitat familiar, superen el 125% del salari mínim interprofessional (SMI) vigent, per cadascun dels seus membres.
  
5. S'entén per unitat familiar, d'acord amb el que estableix la normativa vigent sobre l'Impost de la Renda de les Persones Físiques, la constituïda pels cònjuges no separats legalment, o el pare o la mare i els fills menors de 18 anys o majors incapacitats que convisquen amb els pares.
  
Article 4. Sol·licituds i termini
  
1. Les sol·licituds per a l'obtenció de les ajudes regulades en aquesta ordre hauran d'adreçar-se a la Direcció General de Treball i Seguretat Laboral i es presentaran, en l'imprés normalitzat, en qualsevol dels registres d'entrada dependents de la Conselleria d'Economia, Hisenda i Ocupació, sense perjudici del que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. El termini per a la presentació de sol·licituds i documentació finalitzarà el dia 30 de setembre de 2001.
  
Article 5. Documentació que s'ha d'acompanyar a la sol·licitud
  
1. Les sol·licituds hauran d'acompanyar-se dels següents documents:
  
a) Documentació acreditativa i identificadora del sol·licitant i, si és procedent, del seu representant legal.
  
b) Documentació acreditativa de trobar-se al corrent en les obligacions tributàries i davant de la Seguretat Social en els casos requerits i en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de data 21 de juny de 1996), la validesa del qual haurà d'estendre's al moment de l'atorgament de la subvenció.
  
c) Dades de domiciliació bancària segons model facilitat a l'efecte (fitxa de manteniment de tercers), en original i dues còpies excepte si s'han presentat abans i no han experimentat variació.
  
d) Última declaració - liquidació del IRPF de tots els membres de la unitat familiar del sol·licitant el termini de presentació de la qual en període voluntari haja vençut, o declaració responsable de no estar obligat a la presentació.
  
e) Si els sol·licitants no han sigut beneficiaris d'ajudes l'any immediatament anterior, hauran d'aportar a més:
  
- Còpia del Conveni Especial regulat en l'Ordre del Ministeri de Treball i Seguretat Social, de 25 de gener de 1996 (BOE de 12.02.1996).
  
- Certificat de vida laboral que acredite 10 anys de cotització o període equivalent.
  
f) Si els sol·licitants ja van resultar beneficiaris de les ajudes pel mateix concepte en l'exercici de 2000 i reprenen el conveni especial en 2001, hauran d'aportar a més:
  
- Còpia autèntica de la comunicació de represa del Conveni Especial a què es refereix el paràgraf segon de l'article 9 de l'Ordre del Ministeri de Treball i Afers Socials de 25 de gener de 1996, i de la que resulte que la citada sol·licitud es va presentar dins del mes següent al cessament de l'activitat.
  
2. Les sol·licituds podran presentar-se individual o col·lectivament a través d'associacions i organitzacions sindicals als efectes de continuar tràmits administratius, i a través de persones jurídiques públiques a qui s'atorgue la representació per a l'ingrés de quotes a què es refereix l'article 6.2 de l'Ordre del Ministeri de Treball i Seguretat Social de 25 de gener de 1996; en aquest cas, hi valdrà el que disposen els articles 7 i 8 d'aquesta ordre.
  
3. La representació conferida l'acreditaran els interessats d'acord amb el que disposa l'article 32 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb aquesta ordre resulte exigible, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que si així no ho fera, es considerarà que desisteix en la seua petició, prèvia resolució que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú.
  
Article 6. Tramitació
  
1. Les direccions territorials d'Ocupació de la Conselleria d'Economia, Hisenda i Ocupació tramitaran les sol·licituds de les ajudes a què es refereix aquesta ordre.
  
A aquest efecte, caldrà que les remeten des dels distints registres d'entrada dependents de la Conselleria d'Economia, Hisenda i Ocupació, o si és procedent des dels registres i oficines a què es refereix l'article 38.4 de la Llei 30/1992 ja mencionat.
  
2. Examinades les sol·licituds i la documentació adjunta, s'efectuarà, si és procedent, el requeriment a què es refereix el punt quart de l'article anterior, i podrà demanar del sol·licitant l'aportació addicional d'altres documents o dades aclaridores que es consideren necessaris per a resoldre sobre la sol·licitud presentada.
  
3. Les direccions territorials d'Ocupació de la Conselleria d'Economia, Hisenda i Ocupació elaboraran la corresponent proposta de resolució, que remetran a la Direcció General de Treball i Seguretat Laboral junt amb les sol·licituds i la documentació que integra l'expedient i l'informe de compliment de les obligacions formals.
  
4. Les sol·licituds col·lectives seran tramitades en un sol procediment i tindran els efectes d'arxiu d'actuacions tan sols a aquells sol·licitants que no reunisquen la documentació completa. En aquelles es designarà un únic compte bancari en què es lliuraran els pagaments corresponents.
  
Article 7. Resolució
  
1. La Direcció General de Treball i Seguretat Laboral podrà demanar del sol·licitant l'aportació addicional d'altres documents o dades aclaridores que considere necessaris per a resoldre sobre la sol·licitud presentada.
  
2. El director general de Treball i Seguretat Laboral resoldrà per delegació, segons el que estableix la disposició final primera d'aquesta ordre.
  
3. El termini màxim per a resoldre i notificar la resolució procedent serà de tres mesos a comptar des de la presentació de la sol·licitud en qualsevol dels registres d'entrada de l'òrgan competent per a la tramitació.
  
4. El transcurs del termini anterior sense que s'haja dictat i notificat resolució expressa legitimarà l'interessat que haguera deduït la sol·licitud per a entendre-la estimada per silenci administratiu en els termes previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, això sense perjudici que subsistisca l'obligació legal de resoldre sobre la petició formulada.
  
5. La resolució de concessió de l'ajuda fixarà expressament la quantia màxima concedida i incorporarà, si és procedent, les condicions, obligacions i determinacions accessòries que haja de subjectar-se el beneficiari i es notificarà als interessats en els termes previstos en els articles 58 i següents de la Llei 30/1992, abans mencionada.
  
6. La resolució del director general de Treball i Seguretat Laboral esgota la via administrativa, i contra ella, s'hi podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució, d'acord amb el que estableix l'article 14 de la Llei 29/1998, de 13 de juliol, reguladora de la Jurisdicció Contenciosa Administrativa sense perjudici del que disposa els articles 116 i 117 de la reiterada Llei 30/1992, i de la possibilitat que els interessats puguen exercir, si fa el cas, qualsevol altre que consideren procedent.
  
Article 8. Liquidació de les ajudes
  
1. Les resolucions de concessió condicionaran el pagament de les ajudes al compliment pels beneficiaris de les seues obligacions dimanants dels convenis especials de cotització subscrits, i podran efectuar-se pagaments parcials prèvia justificació de l'ingrés de quotes en la Tresoreria de la Seguretat Social.
  
2. Podrà, així mateix, pagar-se seguint el procediment de bestretes establides en l'article 47.bis.1.a) del text refós de la Llei d'Hisenda Publica de la Generalitat Valenciana en la següent forma:
  
- Fins al 40% de l'import de la subvenció concedida podrà lliurar-se immediatament després de la notificació de la resolució de concessió en concepte de bestreta. Prèviament, haurà de garantir-se l'import anticipat mitjançant la constitució d'aval bancari en favor de la Generalitat Valenciana.
  
- Fins al 20% es lliurarà una vegada el beneficiari justifique el pagament de quotes del conveni especial, per import de la quantitat anticipada. L'aval podrà cancel·lar-se una vegada es justifique la segona bestreta concedida.
  
- El 40% restant es lliurarà prèvia justificació de pagament de quotes corresponents a la totalitat del període de conveni especial que se subvenciona.
  
3. Per a la modificació dels percentatges i el tipus de garanties exigida en l'apartat anterior, serà necessari acord del Govern Valencià a proposta del conseller d'Economia, Hisenda i Ocupació.
  
4. El termini per a presentar i acreditar els justificants d'ingrés de les quotes objecte de subvenció finalitzarà el dia 30 de desembre de 2001.
  
Article 9. Representació per a l'ingrés de quotes per la Conselleria d'Economia, Hisenda i Ocupació
  
1. La Conselleria d'Economia, Hisenda i Ocupació podrà assumir la representació dels treballadors beneficiaris, als efectes previnguts en l'article 6 .2 de l'Ordre del Ministeri de Treball i Seguretat Social, de 25 de gener de 1996.
  
2. La citadaa representació implicarà que la Conselleria d'Economia, Hisenda i Ocupació s'obliga a l'ingrés en període voluntari en la Tresoreria de la Seguretat Social de les quotes vençudes corresponents al període subvencionat als beneficiaris.
  
3. En el supòsit previst en aquest article, la representació haurà de ser sol·licitada expressament per l'interessat, i serà potestatiu per a la Conselleria d'Economia, Hisenda i Ocupació assumir-la.
  
4. Amb una antelació mínima d'un mes al venciment de qualsevol de les quotes del conveni especial subvencionat, la Conselleria d'Economia, Hisenda i Ocupació podrà renunciar a la representació assumida mitjançant resolució del conseller d'Economia, Hisenda i Ocupació, que serà notificada degudament als beneficiaris representats, sense perjudici de mantenir els termes de la subvenció concedida, per al pagament dels quals se seguiran els procediments habituals de justificació prèvia des d'aquell moment.
  
Article 10. Representació per a l'ingrés de quotes per persones jurídiques publiques distintes de la Generalitat Valenciana.
  
1. Si la representació a què es refereix l'article anterior l'assumiren persones jurídiques publiques o òrgans d'aquestes distintes de la Generalitat Valenciana, que assumisquen voluntàriament aquestes funcions amb autorització expressa dels treballadors que hagueren subscrit el Conveni especial, el procediment de sol·licitud, concessió i pagament se seguirà amb aquelles.
  
2. El representant, a més de la documentació exigida en l'article 4 respecte de tots els beneficiaris per als quals sol·licita la subvenció, a excepció de la designació de compte d'ingrés, que serà única, haurà d'aportar document fefaent en què aquestos conferisquen expressament la representació als efectes indicats; i a més l'acord d'òrgan competent per a acceptar-la i assumir-la voluntàriament.
  
Article 11. Seguiment i control de les ajudes
  
1. La Direcció General de Treball i Seguretat Laboral establirà les mesures necessàries de control i seguiment de les ajudes concedides i podrà demanar la col·laboració de la Inspecció de Treball i Seguretat Social i de les entitats gestores de la Seguretat Social en l'àmbit de les citades mesures.
  
2. El beneficiari està obligat a sotmetre's a les actuacions de control financer de la Intervenció General en relació amb les ajudes concedides.
  
Article 12. Minoració i resolució per incompliment
  
1. L'incompliment de les condicions establides en aquesta ordre i en la resolució, i la concessió posterior a la presentació de la sol·licitud d'altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació d'aquella, donarà lloc a la incoació, per l'òrgan competent per a la concessió de les ajudes, del corresponent procediment que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
Per a l'exercici 2001, i de conformitat amb el que estableix la Llei 12/2000, de 28 de desembre, de Pressupostos de la Generalitat Valenciana per a l'exercici 2001, les ajudes previstes en aquesta ordre es finançaran a càrrec de la línia T1587000 del programa pressupostari 315.10, amb una dotació màxima de 3.700.000 pessetes (22.237,45 euros).
  
Segona
  
En el cas que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats i quan no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà requerir al sol·licitant que el presente o, si no n'hi ha, que acredite per altres mitjans els requisits a què es refereix el document.
  
DISPOSICIONS FINALS
  
Primera
  
Es faculta per a dictar les instruccions o resolucions que considere oportunes per al desenvolupament i aplicació del que disposa aquesta ordre, i es delega per a la resolució de les sol·licituds en el director general de Treball i Seguretat Laboral
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 27 de juny de 2001
  
El conseller d'Economia, Hisenda i Ocupació,
  
VICENTE RAMBLA MOMPLET